ՏԵՂԵԿԱՆՔ-ՀԻՄՆԱՎՈՐՈՒՄ
«Հայաստանի Հանրապետության առողջապահական և աշխատանքի տեսչական մարմինը «Զվարթնոց» միջազգային օդանավակայանի պետական սահմանի անցման կետում ժամանակավորապես տեղակայելու մասին» Հայաստանի Հանրապետության կառավարության որոշման նախագծի ընդունման
1. Ընթացիկ իրավիճակը և իրավական ակտի ընդունման անհրաժեշտությունը
2026 թվականի հոկտեմբերի 19-ից 30-ը Երևանում անցկացվելու է Կենսաբանական բազմազանության մասին կոնվենցիայի կողմերի 17-րդ համաժողովը (COP17), իսկ հոկտեմբերի 16-ին՝ COP17-ին նախորդող Կենսաբազմազանության առաջնորդների գագաթնաժողովը (Leaders’ Summit on Biodiversity)։ Միջոցառման մասնակիցների ժամանումները նախատեսվում են նաև համաճարակաբանական ռիսկի տեսանկյունից ուշադրություն պահանջող պետություններից և տարածքներից։ 
Առողջապահության համաշխարհային կազմակերպության գլխավոր տնօրենի կողմից 2026 թվականի օգոստոսի 24-ին հրապարակվել են «Public health emergency of international concern (PHEIC). Epidemic of Ebola Bundibugyo virus disease in the Democratic Republic of the Congo (DRC). Temporary recommendations» ժամանակավոր առաջարկությունները՝ Բունդիբուգյո վիրուսային հիվանդության (Bundibugyo virus disease, BVD) համաճարակի վերաբերյալ։
Նշված փաստաթղթի համաձայն՝ 2026 թվականի օգոստոսի 14-ի դրությամբ Կոնգոյի Դեմոկրատական Հանրապետությունում համայնքային փոխանցման ռիսկը գնահատվել է «շատ բարձր» (Very high), և այդ պահին համայնքային փոխանցում ունեցող պետությունների խմբում ընդգրկված է եղել միայն Կոնգոյի Դեմոկրատական Հանրապետությունը։ Միաժամանակ Կոնգոյի Դեմոկրատական Հանրապետության հետ ցամաքային սահման ունեցող Անգոլայի, Բուրունդիի, Կենտրոնական Աֆրիկյան Հանրապետության, Կոնգոյի Հանրապետության, Ռուանդայի, Հարավային Սուդանի, Տանզանիայի, Ուգանդայի և Զամբիայի համար տարածաշրջանային ռիսկը գնահատվել է «բարձր» (High), իսկ մյուս պետությունների համար՝ «ցածր» (Low)։
ԱՀԿ-ի ժամանակավոր առաջարկություններում բոլոր մյուս պետություններին առաջարկվում է ապահովել համայնքային փոխանցում ունեցող տարածքներից ժամանող՝ անհայտ ծագման տենդային հիվանդությամբ ուղևորների հայտնաբերման, գնահատման, հաղորդման և վարման մեխանիզմներ, պետական սահմանի անցման կետերում նման տարածքներից ժամանող անձանց տրամադրել տեղեկություն՝ ժամանումից հետո 21 օրվա ընթացքում BVD-ին համապատասխան ախտանշաններ ի հայտ գալու դեպքում ձեռնարկվելիք քայլերի վերաբերյալ, ինչպես նաև փոխադրողների հետ համագործակցությամբ ապահովել կասկածելի դեպքերի և կոնտակտավորների նույնականացումը։ Միաժամանակ ԱՀԿ-ն չի առաջարկում համայնքային փոխանցում ունեցող պետություններից չվերթների կասեցում կամ այդ պետություններից ժամանող անձանց մուտքի արգելու։
Առկա համաճարակաբանական տվյալների համաձայն՝ Կոնգոյի Ժողովրդավարական Հանրապետությունում շարունակում է պահպանվել անբարենպաստ համաճարակաբանական իրավիճակ․ արձանագրվել է հիվանդության 5,290 հաստատված դեպք, այդ թվում՝ 2,516 մահվան դեպք։ Միաժամանակ, տարածաշրջանի առանձին երկրներում նույնպես արձանագրվել են հիվանդության դեպքեր․ մասնավորապես, Ուգանդայում միայն հիվանդության վերջին դեպքի արձանագրումից հետո 42-օրյա ժամանակահատվածի ավարտին է հայտարարվել Էբոլայի վիրուսային հիվանդության բռնկման ավարտի մասին։ Նշված հանգամանքները վկայում են տարածաշրջանում համաճարակաբանական ռիսկի պահպանման և հիվանդության միջազգային տարածման կանխարգելմանն ուղղված միջոցառումների անհրաժեշտության մասին։
ԱՀԿ նշված առաջարկությունների և ընթացիկ համաճարակաբանական տեղեկատվության համակցված գնահատումը հիմնավորում է ոչ թե համընդհանուր սահմանափակման, այլ ժամանակավոր, նպատակային և ռիսկի վրա հիմնված սանիտարակարանտինային վերահսկողության կիրառումը։ Հաշվի առնելով, որ COP17-ի շրջանակում Հայաստանի Հանրապետություն նախատեսվում են ժամանումներ նաև այն պետություններից և տարածքներից, որոնք Հայաստանի Հանրապետության առողջապահության նախարարության կողմից՝ ԱՀԿ-ի տվյալների և ընթացիկ համաճարակաբանական իրավիճակի հիման վրա կներառվեն համապատասխան ռիսկային ցանկում, առաջանում է այդ անձանց նկատմամբ «Զվարթնոց» միջազգային օդանավակայանի պետական սահմանի անցման կետում նպատակային վերահսկողություն իրականացնելու անհրաժեշտություն։
Հայաստանի Հանրապետության կառավարության 2022 թվականի հոկտեմբերի 13-ի N 1584-Ն որոշման հավելվածի 2-րդ կետի 5-րդ ենթակետի համաձայն՝ պետական սահմանի անցման կետերում համապատասխան լիազորություն ունեցող պետական մարմինը կարող է ժամանակավորապես տեղակայվել Միջազգային առողջապահական (բժշկասանիտարական) կանոնների հարցերով ազգային համակարգող մարմնի՝ Հայաստանի Հանրապետության առողջապահության նախարարության կողմից հանրային առողջապահության ոլորտում միջազգային նշանակության արտակարգ իրավիճակի ներուժ ունեցող վտանգների մասին հաղորդման դեպքում։ Նույն հավելվածի 3-րդ կետի համաձայն՝ տեղակայումն իրականացվում է համապատասխան Կառավարության որոշումն ուժի մեջ մտնելու պահից, իսկ 4-րդ կետով տեղակայման ժամկետը սահմանվում է Կառավարության որոշմամբ։
Հայաստանի Հանրապետության կառավարության 2012 թվականի հունիսի 22-ի N 777-Ն որոշմամբ սահմանված կարգավորումների համաձայն՝ Միջազգային առողջապահական (բժշկասանիտարական) կանոնների հարցերով ազգային համակարգող մարմնի առաջարկությամբ և Հայաստանի Հանրապետության կառավարության որոշմամբ սահմանված դեպքերում Հայաստանի Հանրապետության առողջապահական և աշխատանքի տեսչական մարմինն ուժեղացնում է սանիտարակարանտինային վերահսկողությունը և իրականացնում է Հայաստանի Հանրապետության տարածք ժամանող անձանց նկատմամբ վերահսկողություն՝ վարակիչ և զանգվածային ոչ վարակիչ հիվանդությունների ներբերումը, առաջացումը և տարածումը կանխարգելելու նպատակով։
Նախագծով նախատեսվող նպատակային սանիտարակարանտինային վերահսկողության շրջանակում առաջնային միջոցառումը համապատասխան անձանց մարմնի ջերմաստիճանի ոչ կոնտակտային չափումն է, իսկ հիվանդության կասկածի կամ համապատասխան ախտանշանների հայտնաբերման դեպքում հետագա միջոցառումներն իրականացվում են Հայաստանի Հանրապետության կառավարության 2012 թվականի հունիսի 22-ի N 777-Ն որոշմամբ սահմանված կարգով
Հաշվի առնելով վերոգրյալը՝ առաջարկվում է մինչև հոկտեմբերի 26-ը ներառյալ Հայաստանի Հանրապետության առողջապահական և աշխատանքի տեսչական մարմինը ժամանակավորապես տեղակայել «Զվարթնոց» միջազգային օդանավակայանի պետական սահմանի անցման կետում՝ այն ժամանակահատվածներում, որոնցով COP17-ի շրջանակում Հայաստանի Հանրապետություն են ժամանում առողջապահության նախարարության կողմից տրամադրված ցանկում ընդգրկված պետություններից կամ տարածքներից անձինք։
2. Առաջարկվող կարգավորման բնույթը
Նախագծով առաջարկվում է սահմանել հետևյալ փոխգործակցության մեխանիզմը՝
1) Հայաստանի Հանրապետության առողջապահության նախարարությունը՝ ԱՀԿ-ի ժամանակավոր առաջարկությունների և ընթացիկ համաճարակաբանական տեղեկատվության հիման վրա, ձևավորում և ըստ անհրաժեշտության թարմացնում է այն պետությունների և տարածքների ցանկը, որոնցից ժամանող անձանց նկատմամբ անհրաժեշտ է իրականացնել սանիտարակարանտինային վերահսկողություն.
2) Հայաստանի Հանրապետության առողջապահական և աշխատանքի տեսչական մարմինը մինչև 2026 թվականի հոկտեմբերի 26-ը ներառյալ սանիտարակարանտինային վերահսկողություն է իրականացնում միայն առողջապահության նախարարության ցանկում ընդգրկված պետություններից կամ տարածքներից ժամանող անձանց նկատմամբ.
3) Հայաստանի Հանրապետության առողջապահական և աշխատանքի տեսչական մարմինը սույն որոշմամբ նախատեսված անձանց նկատմամբ Հայաստանի Հանրապետության կառավարության 2011 թվականի փետրվարի 3-ի N 219-Ն որոշմամբ սահմանված կարգով ապահովում է հանրային առողջության պահպանման նպատակով ուղևորի բնակավայրի հաստատման հասցեական քարտերի լրացումը, և իրականացնում դրանցում ներառված տվյալների հաշվառումն ու պահպանումը՝ նույն որոշմամբ սահմանված կարգով։
4) Հայաստանի Հանրապետության ազգային անվտանգության ծառայության սահմանապահ զորքերը սահմանային վերահսկողության շրջանակում աջակցում են համապատասխան ուղևորների հոսքի կազմակերպմանը և Հայաստանի Հանրապետության առողջապահական և աշխատանքի տեսչական մարմնի կողմից սանիտարակարանտինային վերահսկողության, ներառյալ հասցեական քարտերի լրացման գործընթացի, անխոչընդոտ իրականացմանը։
3. Հասցեական քարտերի կիրառումը և անձնական տվյալների մշակումը
Հետագա համաճարակաբանական հսկողության, անհրաժեշտության դեպքում անձի հետ արագ կապ հաստատելու և կոնտակտների հետագծման նպատակով նախատեսվում է կիրառել Հայաստանի Հանրապետության կառավարության 2011 թվականի փետրվարի 3-ի N 219-Ն որոշմամբ արդեն իսկ հաստատված՝ հանրային առողջության պահպանման նպատակով ուղևորի բնակավայրի հաստատման հասցեական քարտը։ 
  Հավաքագրված անձնական տվյալների մշակումն իրականացվում է N 219-Ն որոշմամբ արդեն իսկ սահմանված առողջապահական մեխանիզմով և «Անձնական տվյալների պաշտպանության մասին» օրենքի պահանջների պահպանմամբ։
4. Նախագծի մշակման գործընթացում ներգրավված ինստիտուտները և անձինք
Նախագիծը մշակվել է Հայաստանի Հանրապետության առողջապահության նախարարության կողմից՝ «Հիվանդությունների վերահսկման և կանխարգելման ազգային կենտրոն» ՊՈԱԿ-ի մասնագիտական համաճարակաբանական գնահատման հիման վրա և Հայաստանի Հանրապետության առողջապահական և աշխատանքի տեսչական մարմնի հետ համագործակցությամբ։
Նախագիծը ենթակա է համաձայնեցման Հայաստանի Հանրապետության առողջապահական և աշխատանքի տեսչական մարմնի, Հայաստանի Հանրապետության ազգային անվտանգության ծառայության, Հայաստանի Հանրապետության արտաքին գործերի և միջազգային առևտրի նախարարության և Հայաստանի Հանրապետության պետական եկամուտների կոմիտեի հետ։
5. Ակնկալվող արդյունքը
Նախագծի ընդունմամբ կապահովվի COP17-ի շրջանակում Հայաստանի Հանրապետություն ժամանող անձանց հետ կապված՝ BVD-ի ներբերման և տարածման համաճարակաբանական ռիսկերի նկատմամբ ժամանակին և նպատակային արձագանքումը, հնարավոր դեպքերի վաղ հայտնաբերումը, անհրաժեշտության դեպքում կոնտակտների արագ հետագծումը և հանրային առողջության պաշտպանության միջոցառումների օպերատիվ իրականացումը։
Միաժամանակ առաջարկվող մեխանիզմը համաչափ է ռիսկին, քանի որ այն չի նախատեսում չվերթների կասեցում, մուտքի արգելք կամ բոլոր ժամանողների համընդհանուր ստուգում, այլ սահմանափակվում է առողջապահության նախարարության կողմից ռիսկային համարված պետություններից կամ տարածքներից COP17-ի շրջանակում ժամանող անձանցով և այդ անձանց չվերթների կոնկրետ ժամանման ժամանակահատվածներով։
6. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում ու ծախսերում սպասվելիք փոփոխությունները
Նախագծի ընդունման կապակցությամբ Հայաստանի Հանրապետության պետական բյուջեի եկամուտներում և ծախսերում փոփոխություններ չեն նախատեսվում։ Նախագծով նախատեսված միջոցառումները կիրականացվեն համապատասխան պետական մարմիններին Հայաստանի Հանրապետության 2026 թվականի պետական բյուջեով նախատեսված միջոցների շրջանակներում։
7. Կապը ռազմավարական փաստաթղթերի հետ
Նախագիծը փոխկապակցված է Կենսաբանական բազմազանության մասին կոնվենցիայի կողմերի 15-րդ համաժողովի 15/4 որոշմամբ ընդունված Կունմին-Մոնրեալի գլոբալ կենսաբազմազանության շրջանակի (Kunming-Montreal Global Biodiversity Framework) հետ, որը սահմանվել է որպես Կոնվենցիայի և դրա արձանագրությունների իրականացման ռազմավարական պլան 2022-2030 թվականների համար։
Միաժամանակ, Կոնվենցիայի կողմերի 15-րդ համաժողովի 15/6 և 16-րդ համաժողովի 16/32 որոշումներով նախատեսվել է Կունմին-Մոնրեալի գլոբալ կենսաբազմազանության շրջանակի իրականացման հավաքական առաջընթացի գլոբալ վերանայումը Կողմերի 17-րդ համաժողովի ընթացքում։ 2026 թվականի հոկտեմբերի 19-30-ը Երևանում անցկացվող COP17-ը հանդիսանալու է Շրջանակի իրականացման հավաքական առաջընթացի առաջին գլոբալ վերանայման հարթակը։
Նախագծով նախատեսվող միջոցառումները, ուղղված լինելով COP17-ի շրջանակում Հայաստանի Հանրապետություն ժամանող անձանց համար հանրային առողջության ռիսկերի կառավարմանը և համաժողովի անվտանգ կազմակերպման ապահովմանը, կազմակերպչական և կանխարգելիչ առումով նպաստում են նշված միջազգային ռազմավարական գործընթացի պատշաճ անցկացմանը։

8. Այլ իրավական ակտերում փոփոխություններ կատարելու անհրաժեշտությունը
Նախագծի ընդունմամբ այլ իրավական ակտերում փոփոխություններ և լրացումներ կատարելու անհրաժեշտություն չի առաջանում։

